title: 2003 m. rugpjūčio 25 d. Tarybos Sprendimas kuriuo pagal AKR ir EB partnerystės susitarimo 96 straipsnį priimamos su Liberija susijusios priemonės, esant nepaprastajai padėčiai

text:
Svarbus teisinis pranešimas

|

32003D0631

Oficialusis leidinys L 220 , 03/09/2003 p. 0003 - 0004

		Tarybos Sprendimas2003 m. rugpjūčio 25 d.kuriuo pagal AKR ir EB partnerystės susitarimo 96 straipsnį priimamos su Liberija susijusios priemonės, esant nepaprastajai padėčiai(2003/631/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 300 straipsnio 2 dalies antrąją pastraipą,atsižvelgdama į valstybių narių Vyriausybių atstovų ir Tarybos vidaus susitarimą dėl priemonių, kurių būtina imtis, ir tvarkos, kurios būtina laikytis, įgyvendinant AKR ir EB partnerystės susitarimą [1], ypač į jo 3 straipsnį,atsižvelgdama į Komisijos pasiūlymą,kadangi:(1) 2002 m. kovo 25 d. Tarybos sprendime 2002/274/EB, kuriuo užbaigiamos konsultacijos su Liberija, remiantis AKR ir EB partnerystės susitarimo [2] 96 ir 97 straipsniais, numatytas atitinkamų priemonių, kaip apibrėžta AKR ir EB partnerystės susitarimo 96 straipsnio 2 dalies c punkte ir 97 straipsnio 3 dalyje, priėmimas,(2) Liberijos Vyriausybė ir toliau pažeidinėja pagrindines AKR ir EB partnerystės susitarimo 9 straipsnyje cituojamas dalis, o dabartinės Liberijos sąlygos neužtikrina pagarbos žmogaus teisėms, demokratijos ir teisės viršenybės principų laikymuisi.(3) Nuo Sprendimo 2002/274/EB priėmimo politinė Liberijos situacija bei saugumas kritiškai pablogėjo. Todėl susidariusi situacija gali būti laikoma nepaprastosios padėties atveju, kaip apibrėžta AKR ir EB partnerystės susitarimo 96 straipsnio 2 dalies b punkte.(4) Dėl to būtina peržiūrėti sąlygas, pagal kurias Liberijai būtų galima skirti lėšas taikos proceso Liberijoje palaikymui, ypač teikiant paramą taikos palaikymo operacijoms, demobilizacijos ir reintegravimo programai, instituciniams gebėjimams ugdyti ir demokratijos struktūros atkurti,NUSPRENDĖ:1 straipsnisŠio sprendimo priede pateiktame laiško Liberijos užsienio ministrui projekte išdėstytos priemonės priimamos kaip atitinkamos priemonės, kurių imamasi nepaprastosios padėties atvejais, kaip apibrėžta AKR ir EB partnerystės susitarimo 96 straipsnio 2 dalies b ir c punktuose. Šių priemonių taikymo laikas baigiasi 2004 m. gruodžio 31 d. Šia data nedaroma jokių užuominų į finansinių instrumentų, kuriems taikomas šis sprendimas, galiojimo datą.2 straipsnisNuo šio sprendimo įsigaliojimo dienos Bendrijos priimtos priemonės, į kurias daroma nuoroda Sprendimo 2002/274/EB 2 straipsnyje, nebetaikomos.Konsultacijų baigčiai, kaip numatyta Sprendimo 2002/274/EB priede pateiktame laiško projekte, jokios įtakos tai nedaro.3 straipsnisŠis sprendimas įsigalioja jo priėmimo dieną.4 straipsnisŠis sprendimas skelbiamas Europos Sąjungos oficialiajame leidinyje.Priimta Briuselyje, 2003 m. rugpjūčio 25 d.Tarybos varduPirmininkasF. Frattini[1] OL L 317, 2000 12 15, p. 376.[2] OL L 96, 2002 4 13, p. 23.--------------------------------------------------PRIEDASLAIŠKO LIBERIJOS UŽSIENIO REIKALŲ MINISTRUI PROJEKTASJ.E. p. Monie CAPTANUžsienio reikalų ministruiLiberijaGerb. Ministre,Europos Sąjunga yra labai susirūpinusi dėl saugumo padėties Jūsų šalyje ir nori padėti susigrąžinti taiką ir stabilumą. Todėl ketinama skirti finansinę paramą taikos palaikymo operacijoms Liberijoje. Europos Sąjunga taip pat nori teikti lėšas ir kitų su taikos procesu susijusių priemonių įgyvendinimui, kai tik bus pasiektas ir pasirašytas išsamus taikos susitarimas.Todėl Bendrija ryšium su pagalbos teikimo įgyvendinimu nusprendė pakeisti savo 2002 m. kovo 27 d. laiške SGS 272745 išdėstytas priemones toliau išdėstytomis naujomis priemonėmis, pakeitimą motyvuodama nepaprastosios padėties atveju, kaip apibrėžta AKR ir EB partnerystės susitarimo 96 straipsnio 2 dalies b punkte:- reguliarūs vėlesni padėties patikrinimai užtikrinami plėtojant glaudų politinį dialogą su Europos Sąjungai pirmininkaujančia valstybe ir Europos Komisija bei darant šešių mėnesių politikos apžvalgas,- dabartinių pagal AKR ir EB partnerystės susitarimo 72 straipsnį finansuojamų projektų, kurių finansavimas dabar sudaro 25 milijonus eurų ir kurie skirti perkeltųjų asmenų poreikiams tenkinti, įgyvendinimas bus tęsiamas,- įnašams į regioninius projektus, humanitarinio pobūdžio veiklai, prekybos bendradarbiavimui ir su prekyba susijusioms lengvatoms tai nedaro jokios įtakos,- prisiimtų per konsultacijas įsipareigojimų vykdymui užtikrinti reikalingų priemonių įgyvendinimui gali būti teikiama institucinė parama,- AKR ir EB partnerystės susitarimo 4 priedo 1 skyriaus nuostatų galiojimas sustabdomas. Aštuntojo Europos plėtros fondo (EPF) išteklių Liberijai likutis bus panaudojamas priemonių įgyvendinimui. Jo lėšos gali būti naudojamos teikti paramą taikos procesui Liberijoje, įskaitant paramą taikos palaikymo operacijoms vykdyti Liberijoje, demobilizacijos ir reintegravimo programai, instituciniams gebėjimams ugdyti ir demokratijos struktūroms atkurti,- pranešimas apie devintojo EPF Nacionalinei preliminariajai programai skiriamas lėšas bus padarytas iš karto po to, kai įsigalios išsamus taikos susitarimas, o susitarimą pasirašiusios šalys parodys savo pasiryžimą įgyvendinti susitarimą. Sprendimas dėl pranešimo bus padarytas po pirmoje įtraukoje minimos šešių mėnesių politikos apžvalgos. AKR ir EB partnerystės susitarimo 4 priedo 1 skyriaus nuostatų galiojimo sustabdymas, kaip numatyta ankstesnėje įtraukoje, netaikomas devintojo EPF išteklių paskirstymui,- įgyvendinant aštuntojo EPF lėšų panaudojimą, Komisija ir toliau naudosis nacionalinio įgaliojimus suteikiančio pareigūno funkcijomis.Europos Sąjunga ir toliau atidžiai stebės padėtį Liberijoje. Mes siūlome toliau plėtoti intensyvų politinį dialogą, remdamasi AKR ir EB partnerystės susitarimo 8 straipsnio nuostatomis ir 2002 m. kovo 27 d. laiške SGS 272745 išdėstytais konsultacijų užbaigimo padariniais.Su pagarba,Komisijos varduTarybos vardu--------------------------------------------------


title: 2009/901/EB: 2009 m. lapkričio 30 d. Tarybos sprendimas dėl Europos bendrijos ir Sent Kitso ir Nevio Federacijos susitarimo dėl trumpalaikio bevizio režimo sudarymo

text:
8.12.2009

               LT

               Europos Sąjungos oficialusis leidinys

               L 321/43

         TARYBOS SPRENDIMAS
   2009 m. lapkričio 30 d.
   dėl Europos bendrijos ir Sent Kitso ir Nevio Federacijos susitarimo dėl trumpalaikio bevizio režimo sudarymo
   (2009/901/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 62 straipsnio 2 punkto b papunkčio i punktą, kartu su jos 300 straipsnio 2 dalies pirmos pastraipos pirmu sakiniu bei 300 straipsnio 3 dalies pirma pastraipa,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Komisija Europos bendrijos vardu derėjosi dėl Susitarimo su Sent Kitso ir Nevio Federacija dėl trumpalaikio bevizio režimo (toliau – susitarimas).

               (2)

               Pagal Tarybos sprendimą 2009/483/EB (2) susitarimas buvo pasirašytas Bendrijos vardu 2009 m. gegužės 28 d. ir buvo laikinai taikomas nuo tos dienos su sąlyga, kad jis bus sudarytas vėliau.

               (3)

               Susitarimas turėtų būti patvirtintas.

               (4)

               Susitarimu įsteigiamas Jungtinis susitarimo valdymo komitetas, kuris turėtų patvirtinti savo darbo tvarkos taisykles. Tikslinga numatyti supaprastintą Bendrijos pozicijos dėl tų darbo tvarkos taisyklių patvirtinimo priėmimo procedūrą.

               (5)

               Pagal Protokolo dėl Jungtinės Karalystės ir Airijos pozicijos, pridėto prie Europos Sąjungos sutarties ir Europos bendrijos steigimo sutarties, 1 ir 2 straipsnius bei nedarant poveikio minėto protokolo 4 straipsniui, šios valstybės narės nedalyvauja priimant šį sprendimą, neprivalo jo laikytis ir jis nėra joms taikytinas,

         NUSPRENDĖ:
   1 straipsnis
   Europos bendrijos ir Sent Kitso ir Nevio Federacijos susitarimas dėl trumpalaikio bevizio režimo sudarymo (3) tvirtinamas Bendrijos vardu.
   2 straipsnis
   Tarybos pirmininkas pateikia susitarimo 8 straipsnio 1 dalyje numatytą pranešimą (4).
   3 straipsnis
   Komisija, padedama valstybių narių ekspertų, atstovauja Bendrijai susitarimo 6 straipsniu įsteigtame Jungtiniame ekspertų komitete.
   4 straipsnis
   Komisija, pasikonsultavusi su specialiu Tarybos paskirtu komitetu, Jungtiniame ekspertų komitete priima Bendrijos poziciją dėl pastarojo komiteto darbo tvarkos taisyklių priėmimo, kaip reikalaujama pagal susitarimo 6 straipsnio 4 dalį.
   5 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje 2009 m. lapkričio 30 d.

            Tarybos vardu

            Pirmininkas

         B. ASK

      (1)  2009 m. spalio 20 d. nuomonė (dar nepaskelbta Oficialiajame leidinyje).

      (2)  OL L 169, 2009 6 30, p. 37.

      (3)  Susitarimo tekstas: žr. OL L 169, 2009 6 30, p. 38.

      (4)  Susitarimo įsigaliojimo datą Tarybos generalinis sekretoriatas paskelbs Europos Sąjungos oficialiajame leidinyje.


title: 2009/77/EB: 2009 m. sausio 23 d. Komisijos sprendimas, kuriuo įsteigiamas Europos vertybinių popierių rinkos priežiūros institucijų komitetas (Tekstas svarbus EEE)

text:
29.1.2009

               LT

               Europos Sąjungos oficialusis leidinys

               L 25/18

      KOMISIJOS SPRENDIMAS

   2009 m. sausio 23 d.
   kuriuo įsteigiamas Europos vertybinių popierių rinkos priežiūros institucijų komitetas
   (Tekstas svarbus EEE)
   (2009/77/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   kadangi:

               (1)

               Įgyvendindama vadinamąjį Lamfalussy procesą 2001 m. birželio 6 d. Komisija priėmė Sprendimą 2001/527/EB dėl Europos vertybinių popierių rinkos priežiūros institucijų komiteto įsteigimo (1) (toliau – Komitetas). Komitetas – nepriklausoma institucija, kuri svarsto klausimus, diskutuoja ir pataria Komisijai vertybinių popierių klausimais, – pradėjo veikti 2001 m. birželio 7 d.

               (2)

               Įgyvendindama 2005 m. kovo 9 d. Europos Parlamento ir Tarybos direktyvos 2005/1/EB, iš dalies keičiančios Tarybos direktyvas 73/239/EEB, 85/611/EEB, 91/675/EEB, 92/49/EEB bei 93/6/EEB, taip pat Europos Parlamento ir Tarybos direktyvas 94/19/EB, 98/78/EB, 2000/12/EB, 2001/34/EB, 2002/83/EB ir 2002/87/EB, siekiant sukurti naują finansinių paslaugų komitetų organizacinę struktūrą (2), 2007 m. Komisija atliko Lamfalussy proceso peržiūrą ir 2007 m. lapkričio 20 d. komunikate „Lamfalussy proceso peržiūra. Priežiūros konvergencijos stiprinimas“ (3) pateikė savo vertinimą.

               (3)

               Komunikate Komisija pažymėjo Europos vertybinių popierių rinkos priežiūros institucijų komiteto, Europos bankininkystės priežiūros institucijų komiteto ir Europos draudimo ir profesinių pensijų priežiūros institucijų komiteto (toliau – priežiūros institucijų komitetai) svarbą vis labiau integruojamai Europos finansų rinkai. Manyta, jog būtina aiški šių komitetų veiklos priežiūros konvergencijos ir bendradarbiavimo srityse sistema.

               (4)

               Peržiūrėdama, kaip veikia Lamfalussy procesas, Taryba pasiūlė Komisijai patikslinti priežiūros institucijų komitetų vaidmenį ir apsvarstyti įvairias galimybes, kaip pagerinti šių komitetų darbą, nesutrikdant dabartinės institucijų struktūros pusiausvyros ir nesumažinant priežiūros institucijų atskaitomybės (4).

               (5)

               2008 m. kovo 13–14 d. posėdyje Europos Vadovų Taryba paragino operatyviai tobulinti priežiūros institucijų komitetų veiklą (5).

               (6)

               2008 m. gegužės 14 d. (6) Taryba pasiūlė Komisijai patikslinti Komisijos sprendimus dėl priežiūros institucijų komitetų įsteigimo, kad būtų užtikrintas jų įgaliojimų ir užduočių darnumas bei nuoseklumas ir kad jie labiau prisidėtų prie bendradarbiavimo priežiūros srityje bei priežiūros konvergencijos. Taryba pažymėjo, kad komitetams galėtų būti aiškiai pavestos konkrečios užduotys skatinti bendradarbiavimą priežiūros srityje ir priežiūros konvergenciją ir stiprinti savo vaidmenį vertinant riziką finansiniam stabilumui. Todėl reikėtų parengti tikslesnius Komiteto vaidmenį ir užduotis reglamentuojančius teisės aktus.

               (7)

               Komitetas turėtų veikti kaip nepriklausoma patariamoji grupė, teikianti konsultacijas Komisijai vertybinių popierių klausimais.

               (8)

               Komitetas taip pat turėtų padėti priežiūros institucijoms bendrai ir vienodai įgyvendinti Bendrijos teisės aktus bei juos nuosekliai taikyti.

               (9)

               Komitetas Bendrijos lygiu neturi jokių reguliavimo galių. Jis turėtų atlikti tarpusavio peržiūras, skatinti pažangiausią praktiką ir skelbti neprivalomo pobūdžio gaires, rekomendacijas ir standartus, kad sustiprintų konvergenciją visoje Bendrijoje.

               (10)

               Glaudesnis dvišalis ir daugiašalis bendradarbiavimas priežiūros srityje priklauso nuo priežiūros institucijų savitarpio supratimo ir pasitikėjimo. Komitetas turėtų padėti stiprinti tokį bendradarbiavimą.

               (11)

               Komitetas taip pat turėtų skatinti priežiūros konvergenciją visoje Bendrijoje. Kad šis uždavinys būtų konkretesnis, turėtų būti sudarytas orientacinis nebaigtinis Komiteto vykdytinų užduočių sąrašas.

               (12)

               Priežiūros institucijų tarpvalstybinio pobūdžio ginčams, ypač su priežiūros institucijų kolegijomis, spręsti Komitetas turėtų sukurti savanoriško ir neprivalomo tarpininkavimo mechanizmą.

               (13)

               Kad priežiūros institucijos galėtų pasinaudoti Komiteto sukaupta patirtimi nepažeisdamos priežiūros institucijų įgaliojimų, joms turėtų būti suteikta galimybė kreiptis į Komitetą ir gauti neprivalomo pobūdžio nuomonę.

               (14)

               Priežiūros institucijoms vykdant savo funkcijas itin svarbu keistis informacija. Tai labai svarbu veiksmingai vertybinių popierių rinkos priežiūrai ir finansiniam stabilumui. Nors vertybinių popierių teisės aktuose nustatytos aiškios teisinės priežiūros institucijų pareigos bendradarbiauti ir keistis informacija, Komitetas turėtų padėti nuolat praktiškai keistis informacija, kartu laikantis atitinkamų galiojančiuose teisės aktuose nustatytų konfidencialumo reikalavimų.

               (15)

               Siekiant sumažinti priežiūros funkcijų dubliavimą ir taip racionalizuoti priežiūros procesą, taip pat sumažinti rinkos dalyviams tenkančią naštą, Komitetas turėtų padėti priežiūros institucijoms perduoti savo funkcijas, ypač atitinkamuose teisės aktuose nustatytais atvejais.

               (16)

               Siekiant paskatinti konvergenciją ir nuoseklumą tarp priežiūros institucijų kolegijų ir taip užtikrinti vienodas veiklos sąlygas, Komitetas turėtų stebėti jų veiklą, tačiau neriboti kolegijų narių nepriklausomumo.

               (17)

               Tam, kad Bendrijos priežiūros sistema būtų ekonomiškai veiksminga ir kad tarpvalstybinės institucijos laikytųsi nustatytų reikalavimų, labai svarbi priežiūros ataskaitų kokybė, palyginamumas ir nuoseklumas. Komitetas turėtų padėti užtikrinti, kad darbas nebūtų kartojamas ir dubliuojamas ir kad ataskaitų duomenys būtų palyginami ir tinkamos kokybės.

               (18)

               Bendrijos finansinės sistemos yra glaudžiai susijusios, todėl įvykiai vienoje valstybėje narėje gali smarkiai paveikti finansines institucijas ir rinkas kitose. Vis didėjantis finansinių konglomeratų skaičius ir nykstančios ribos tarp bankų, vertybinių popierių ir draudimo sektorių įmonių veiklos kelia naujų priežiūros uždavinių ir nacionaliniu, ir Bendrijos lygiu. Siekiant išsaugoti finansinį stabilumą Komiteto, Europos bankininkystės priežiūros institucijų komiteto ir Europos draudimo ir profesinių pensijų priežiūros institucijų komiteto lygiu reikia sukurti sistemą, pagal kurią būtų galima kuo anksčiau nustatyti galimą riziką ir tarpvalstybiniu lygiu, ir tarp sektorių, ir, jei reikia, informuoti Komisiją bei kitus komitetus. Be to, labai svarbu, kad Komitetas užtikrintų, kad būtų informuotos valstybių narių finansų ministerijos ir nacionaliniai centriniai bankai. Komitetas šioje srityje turėtų atlikti savo vaidmenį – nustatyti vertybinių popierių sektorių riziką ir reguliariai pranešti apie rezultatus Komisijai. Apie šiuos vertinimus turėtų būti informuojama ir Taryba. Komitetas taip pat turėtų bendradarbiauti su Europos Parlamentu ir jam periodiškai teikti informaciją apie padėtį vertybinių popierių sektoriuje. Tačiau tokiu atveju Komitetas neturėtų atskleisti informacijos apie konkrečius prižiūrimus subjektus.

               (19)

               Siekiant tinkamai spręsti horizontalius sektorių klausimus Komiteto veiklą reikėtų derinti su Europos bankininkystės priežiūros institucijų komiteto, Europos draudimo ir profesinių pensijų priežiūros institucijų komiteto ir Europos centrinių bankų sistemos bankų priežiūros komiteto veikla. Tai ypač svarbu šalinant galimus horizontalios sektorių rizikos finansiniam stabilumui veiksnius.

               (20)

               Tam, kad būtų išvengta darbo dubliavimo ir nesuderintos veiklos, kad Komitetas galėtų neatsilikti nuo pažangos ir turėtų galimybę keistis informacija dėl finansinių konglomeratų priežiūros su Europos bankininkystės priežiūros institucijų komitetu ir Europos draudimo ir profesinių pensijų priežiūros institucijų komitetu, Komitetas gali dalyvauti Jungtinio finansinių konglomeratų komiteto veikloje.

               (21)

               Atsižvelgdamas į finansinių paslaugų globalizaciją ir didėjančią tarptautinių standartų svarbą, Komitetas taip pat turėtų skatinti dialogą ir bendradarbiavimą su priežiūros institucijomis už Bendrijos ribų.

               (22)

               Komiteto atskaitingumas Bendrijos institucijoms yra labai svarbus ir turėtų atitikti aiškius standartus, kartu užtikrinant priežiūros institucijų nepriklausomumą.

               (23)

               Komitetas turėtų parengti savo darbo tvarkos taisykles ir visiškai atsižvelgti į Sutartyje nustatytas institucijų prerogatyvas bei institucijų pusiausvyrą. Patobulinus Komiteto veiklos modelį turėtų būti tobulinami jo darbo procesai. Šiuo tikslu nepavykus pasiekti bendro sutarimo, sprendimai turėtų būti priimami kvalifikuotąja balsų dauguma, laikantis Sutartyje nustatytų taisyklių.

               (24)

               Siekiant teisinio saugumo ir aiškumo Sprendimas 2001/527/EB turėtų būti panaikintas,

         NUSPRENDĖ:
   1 straipsnis
   Vertybinių popierių klausimams Bendrijoje nagrinėti įsteigiama nepriklausoma patariamoji grupė – Europos vertybinių popierių rinkos priežiūros institucijų komitetas (toliau – Komitetas).
   2 straipsnis
   Komitetas savo iniciatyva arba Komisijos prašymu konsultuoja Komisiją, ypač dėl įgyvendinimo priemonių projektų rengimo vertybinių popierių srityje, taip pat klausimais, susijusiais su kolektyvinio investavimo į perleidžiamus vertybinius popierius subjektais (KIPVPS).
   Jeigu Komisija prašo Komiteto konsultacijos, ji gali nustatyti terminą, iki kurio Komitetas tokią konsultaciją privalo suteikti. Toks terminas nustatomas atsižvelgiant į klausimo skubumą.
   3 straipsnis
   Komitetas vykdo jam pavestas užduotis ir padeda bendrai ir vienodai įgyvendinti bei nuosekliai taikyti Bendrijos teisės aktus, skelbdamas neprivalomo pobūdžio gaires, rekomendacijas ir standartus.
   4 straipsnis
   1.   Komitetas skatina nacionalinių priežiūros institucijų bendradarbiavimą vertybinių popierių srityje ir stiprina valstybių narių priežiūros praktikos konvergenciją bei metodus visoje Bendrijoje. Tuo tikslu jis atlieka šias būtiniausias užduotis:

               a)

               atitinkamuose teisės aktuose nurodytais atvejais arba kurios nors priežiūros institucijos prašymu tarpininkauja arba sudaro sąlygas tarpininkauti priežiūros institucijoms;

               b)

               atitinkamuose teisės aktuose nustatytais atvejais arba priežiūros institucijų prašymu teikia nuomonę priežiūros institucijoms;

               c)

               skatina veiksmingą dvišalį ir daugiašalį priežiūros institucijų keitimąsi informacija, laikantis taikomų konfidencialumo reikalavimų;

               d)

               padeda perduoti užduotis tarp priežiūros institucijų, ypač nustatydamas užduotis, kurios gali būti perduotos, ir skatindamas vadovautis pažangiausia praktika;

               e)

               rengdamas kolegijų veiklos gaires, stebėdamas, ar skirtingų kolegijų praktika yra darni, ir skatindamas keistis pažangiausia patirtimi, padeda užtikrinti, kad priežiūros institucijų kolegijos dirbtų veiksmingai ir nuosekliai;

               f)

               padeda plėtoti aukštos kokybės bendrus priežiūros ataskaitų standartus;

               g)

               tikrina, kaip praktiškai taikomos Komiteto paskelbtos neprivalomo pobūdžio gairės, rekomendacijos ir standartai.

         2.   Komitetas reguliariai svarsto valstybių narių priežiūros praktiką ir vertina jų konvergenciją. Komitetas kasmet praneša apie padarytą pažangą ir nustato tebesančias kliūtis.
   3.   Komitetas kuria naujas praktines konvergencijos priemones, kuriomis skatinamas bendrų priežiūros metodų taikymas.
   5 straipsnis
   1.   Komitetas stebi ir vertina pokyčius vertybinių popierių sektoriuje ir, jei reikia, informuoja Europos bankininkystės priežiūros institucijų komitetą, Europos draudimo ir profesinių pensijų priežiūros institucijų komitetą ir Komisiją. Komitetas užtikrina, kad valstybių narių finansų ministerijos ir nacionaliniai centriniai bankai būtų informuoti apie galimas arba neišvengiamas problemas.
   2.   Komitetas ne rečiau kaip du kartus per metus pateikia Komisijai vertybinių popierių sektoriaus rizikos mažinimo tendencijų mikro lygiu, galimos rizikos ir silpnųjų pusių vertinimą.
   Komitetas į šiuos vertinimus įtraukia pagrindinių rizikos veiksnių ir silpnųjų pusių klasifikaciją, nurodo, kiek tokie rizikos veiksniai ir silpnosios pusės kelia rizikos finansiniam stabilumui ir, jei reikia, siūlo prevencines arba taisomąsias priemones.
   Apie šiuos vertinimus informuojama Taryba.
   3.   Komitetas nustato tvarką, pagal kurią priežiūros institucijos gali operatyviai reaguoti. Jei reikia, Komitetas Bendrijos priežiūros institucijoms sudaro sąlygas atlikti jungtinį rizikos veiksnių ir silpnųjų pusių, kurie gali neigiamai paveikti Bendrijos finansų sistemos stabilumą, vertinimą.
   4.   Glaudžiai bendradarbiaudamas su Europos bankininkystės priežiūros institucijų komitetu, Europos draudimo ir profesinių pensijų priežiūros institucijų komitetu ir Europos centrinių bankų sistemos bankų priežiūros komitetu Komitetas užtikrina, kad į horizontalius sektorių pokyčius, rizikos veiksnius ir silpnąsias puses būtų tinkamai atsižvelgiama.
   6 straipsnis
   1.   Komitetas padeda plėtoti bendrą vertybinių popierių sektoriaus, taip pat horizontalių sektorių aspektų priežiūros praktiką, glaudžiai bendradarbiaudamas su Europos bankininkystės priežiūros institucijų komitetu ir Europos draudimo ir profesinių pensijų priežiūros institucijų komitetu.
   2.   Tam jis visų pirma rengia konkrečių sektorių ir horizontalias įvairiems sektoriams skirtas mokymo programas, sudaro sąlygas keistis darbuotojais ir skatina kompetentingas institucijas intensyvinti komandiruočių programas, burti jungtines tikrinimo grupes, organizuoti priežiūros vizitus, imtis kitų priemonių.
   3.   Jei reikia, Komitetas kuria naujas priemones bendrai priežiūros praktikai plėtoti.
   4.   Komitetas skatina bendradarbiauti su trečiųjų šalių priežiūros institucijomis, visų pirma skatindamas jas dalyvauti bendrose mokymo programose.
   7 straipsnis
   1.   Komitetas sudaromas iš vertybinių popierių srityje kompetentingų nacionalinių valdžios institucijų, įskaitant KIPVPS, aukšto lygio atstovų. Kiekviena valstybė narė paskiria savo kompetentingos institucijos aukšto lygio atstovą dalyvauti Komiteto posėdžiuose.
   2.   Komiteto posėdžiuose dalyvauja Komisija ir paskiria aukšto lygio atstovą dalyvauti jo svarstymuose.
   3.   Komitetas iš savo narių išsirenka pirmininką.
   4.   Komitetas į posėdžius gali pakviesti ekspertų ir stebėtojų.
   8 straipsnis
   1.   Komiteto nariai negali atskleisti informacijos, kuri turi būti saugoma kaip profesinė paslaptis. Visi diskusijų dalyviai įpareigojami laikytis taikomų profesinės paslapties taisyklių.
   2.   Jeigu aptariant kurį nors darbotvarkės klausimą reikia keistis konfidencialia informacija apie prižiūrimą instituciją, tokiose diskusijose dalyvauti gali būti leidžiama tik tiesiogiai su tuo susijusiems nariams.
   9 straipsnis
   1.   Komitetas reguliariai informuoja Komisiją apie savo veiklos rezultatus. Jis palaiko reguliarius ryšius su Europos vertybinių popierių komitetu, įsteigtu pagal Komisijos sprendimą 2001/528/EB (7), ir kompetentingu Europos Parlamento komitetu.
   2.   Glaudžiai ir nuolat bendradarbiaudamas su Europos bankininkystės priežiūros institucijų komitetu ir Europos draudimo ir profesinių pensijų priežiūros institucijų komitetu Komitetas užtikrina, kad darbas visuose finansinių paslaugų sektoriuose būtų atliekamas nuosekliai.
   3.   Komiteto pirmininkas reguliariai, ne rečiau kaip kartą per mėnesį, susisiekia su Europos bankininkystės priežiūros institucijų komiteto ir Europos draudimo ir profesinių pensijų priežiūros institucijų komiteto pirmininkais.
   10 straipsnis
   Komitetas gali sudaryti darbo grupes. Komisijos atstovai kviečiami į darbo grupių posėdžius kaip stebėtojai.
   11 straipsnis
   Komitetas gali dalyvauti Jungtinio finansinių konglomeratų komiteto veikloje.
   12 straipsnis
   Prieš pateikdamas savo nuomonę Komisijai, Komitetas nuodugniai ir iš anksto, taip pat atvirai ir viešai konsultuojasi su rinkos dalyviais, vartotojais ir galutiniais vartotojais. Komitetas skelbia konsultacijų rezultatus, nebent respondentas prašo jų neskelbti.
   13 straipsnis
   Komitetas parengia metinę darbo programą ir iki kiekvienų metų spalio mėnesio pabaigos pateikia ją Tarybai, Europos Parlamentui ir Komisijai. Komitetas periodiškai ir ne rečiau kaip kartą per metus informuoja Tarybą, Europos Parlamentą ir Komisiją apie pasiektus darbo programoje nustatytos veiklos rezultatus.
   14 straipsnis
   Komitetas veikia savo narių sutarimu. Jeigu bendrai sutarti nepavyksta, sprendimai priimami kvalifikuotąja balsų dauguma. Komiteto narių atstovų balsai atitinka valstybių narių balsus taip, kaip numatyta Sutarties 205 straipsnio 2 ir 4 dalyse.
   Komiteto nariai, kurie nesilaiko Komiteto suderintų gairių, rekomendacijų, standartų ir kitų priemonių, turi būti pasirengę nurodyti tokio sprendimo priežastis.
   15 straipsnis
   Komitetas patvirtina savo darbo tvarkos taisykles ir organizuoja savo veiklos procedūras.
   Darbo tvarkos taisyklėse gali būti nustatyta kitokia nei 14 straipsnyje sprendimų priėmimo tvarka, kai sprendimai priimami dėl darbo tvarkos taisyklių keitimo ir Komiteto valdybos narių išrinkimo ir atleidimo.
   16 straipsnis
   Sprendimas 2001/527/EB panaikinamas.
   17 straipsnis
   Sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje, 2009 m. sausio 23 d.

            Komisijos vardu

         Charlie McCREEVY

            Komisijos narys

      (1)  OL L 191, 2001 7 13, p. 43.

      (2)  OL L 79, 2005 3 24, p. 9.

      (3)  COM(2007) 727 galutinis.

      (4)  2007 m. gruodžio 4 d. Tarybos išvados 15698/07.

      (5)  Tarybos išvados 7652/1/08 1 red.

      (6)  Tarybos išvados 8515/3/08 3 red.

      (7)  OL L 191, 2001 7 13, p. 45.


title: 2012/571/ES: 2012 m. gegužės 10 d. Europos Parlamento sprendimas dėl Europos aviacijos saugos agentūros 2010 finansinių metų sąskaitų uždarymo

text:
17.10.2012

               LT

               Europos Sąjungos oficialusis leidinys

               L 286/183

         EUROPOS PARLAMENTO SPRENDIMAS
   2012 m. gegužės 10 d.
   dėl Europos aviacijos saugos agentūros 2010 finansinių metų sąskaitų uždarymo
   (2012/571/ES)
   EUROPOS PARLAMENTAS,

               —

               atsižvelgdamas į Europos aviacijos saugos agentūros 2010 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos aviacijos saugos agentūros 2010 finansinių metų galutinių metinių ataskaitų kartu su Agentūros atsakymais (1),

               —

               atsižvelgdamas į Tarybos 2012 m. vasario 21 d. rekomendaciją (06083/2012 – C7-0051/2012),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į Europos Parlamento ir Tarybos reglamentą (EB) Nr. 216/2008 (3), įsteigiantį Europos aviacijos saugos agentūrą, ypač į jo 60 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (4), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Transporto ir turizmo komiteto nuomonę (A7-0124/2012),

               1.

               pritaria Europos aviacijos saugos agentūros 2010 finansinių metų sąskaitų uždarymui;

               2.

               paveda Pirmininkui perduoti šį sprendimą Europos aviacijos saugos agentūros direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 366, 2011 12 15, p. 21.

      (2)  OL L 248, 2002 9 16, p. 1.

      (3)  OL L 79, 2008 3 19, p. 1.

      (4)  OL L 357, 2002 12 31, p. 72.


title: 2017 m. gegužės 23 d. Komisijos sprendimas dėl pranešimo Liberijos Respublikai, kad ji gali būti pripažinta trečiąja šalimi, nebendradarbiaujančia kovojant su neteisėta, nedeklaruojama ir nereglamentuojama žvejyba

text:
30.5.2017

               LT

               Europos Sąjungos oficialusis leidinys

               C 169/11

         KOMISIJOS SPRENDIMAS
   2017 m. gegužės 23 d.
   dėl pranešimo Liberijos Respublikai, kad ji gali būti pripažinta trečiąja šalimi, nebendradarbiaujančia kovojant su neteisėta, nedeklaruojama ir nereglamentuojama žvejyba
   (2017/C 169/12)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. rugsėjo 29 d. Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiantį reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantį reglamentus (EB) Nr. 1093/94 ir (EB) Nr. 1447/1999 (1), ypač į jo 32 straipsnį,
   kadangi:
   1.   ĮVADAS

               (1)

               Reglamentu (EB) Nr. 1005/2008 (toliau – NNN žvejybos reglamentas) nustatoma Sąjungos sistema, kuria siekiama užkirsti kelią neteisėtai, nedeklaruojamai ir nereglamentuojamai (toliau – NNN) žvejybai, atgrasyti nuo jos ir ją panaikinti.

               (2)

               NNN žvejybos reglamento VI skyriuje išdėstyta tvarka, pagal kurią nustatomos nebendradarbiaujančios trečiosios šalys, dėl jų imamasi veiksmų, sudaromas jų sąrašas, išbraukiama iš to sąrašo, tas sąrašas viešinamas ir imamasi neatidėliotinų priemonių.

               (3)

               Pagal NNN žvejybos reglamento 31 straipsnį Komisija turi nustatyti trečiąsias šalis, kurias ji laiko nebendradarbiaujančiomis kovojant su NNN žvejyba. Trečioji šalis turi būti pripažinta nebendradarbiaujančia, jeigu ji nevykdo pagal tarptautinę teisę jai tenkančių vėliavos, uosto, pakrantės ar rinkos valstybės pareigų imtis veiksmų siekiant užkirsti kelią NNN žvejybai, atgrasyti nuo jos ir ją panaikinti.

               (4)

               Prieš pripažindama trečiąsias šalis nebendradarbiaujančiomis pagal NNN žvejybos reglamento 31 straipsnį, Komisija pirmiausia pagal to reglamento 32 straipsnį turi pranešti trečiosioms šalims apie tai, kad jos gali būti pripažintos nebendradarbiaujančiomis šalimis. Toks pranešimas yra preliminarus. Jis turi būti grindžiamas NNN žvejybos reglamento 31 straipsnyje nustatytais kriterijais. Komisija taip pat turi atsižvelgti į visus to reglamento 32 straipsnyje nustatytus veiksmus, kurių imamasi dėl trečiųjų šalių, kurioms pateiktas pranešimas. Visų pirma, Komisija pranešime turi pateikti informaciją apie tokį pripažinimą pagrindžiančius esminius faktus ir motyvus, suteikti galimybę toms šalims atsakyti ir pateikti tokio pripažinimo motyvus paneigiančių įrodymų arba, kai tinka, pateikti padėties pagerinimo veiksmų planą ir priemones, kurių imtasi padėčiai ištaisyti. Komisija turi suteikti trečiosioms šalims, kurioms pateiktas pranešimas, pakankamai laiko atsakyti į pranešimą ir nustatyti pagrįstą laikotarpį padėčiai ištaisyti.

               (5)

               Trečiųjų šalių pripažinimas nebendradarbiaujančiomis pagal NNN žvejybos reglamento 31 straipsnį turi būti grindžiamas visos to reglamento 31 straipsnio 2 dalyje nurodytos informacijos apžvalga.

               (6)

               Pagal NNN žvejybos reglamento 33 straipsnį Taryba turi sudaryti nebendradarbiaujančių trečiųjų šalių sąrašą. Toms šalims taikomos, inter alia, NNN žvejybos reglamento 38 straipsnyje nustatytos priemonės.

               (7)

               Remiantis NNN žvejybos reglamento 20 straipsnio 1 dalimi, kad būtų pripažinti trečiųjų šalių vėliavos valstybių patvirtinti sužvejotų žuvų kiekio sertifikatai, atitinkamos trečiosios šalys turi pranešti Komisijai apie priemones dėl įstatymų ir kitų teisės aktų ir išsaugojimo bei valdymo priemonių, kurių turi laikytis jų žvejybos laivai, įgyvendinimo, kontrolės ir vykdymo užtikrinimo.

               (8)

               Pagal NNN žvejybos reglamento 20 straipsnio 4 dalį Komisija turi vykdyti administracinį bendradarbiavimą su trečiosiomis šalimis su to reglamento įgyvendinimu susijusiose srityse.

         2.   LIBERIJOS RESPUBLIKAI TAIKOMA TVARKA

               (9)

               Liberijos Respublika (toliau – Liberija) Komisijai nėra pateikusi NNN žvejybos reglamento 20 straipsnyje nurodyto vėliavos valstybės pranešimo.

               (10)

               Nuo 2014 m. vasario 5 d. iki dabar Komisija, laikydamasi NNN žvejybos reglamento 20 straipsnio 4 dalyje numatytos administracinio bendradarbiavimo tvarkos, vykdė administracinį bendradarbiavimą su Liberijos valdžios institucijomis. Bendradarbiavimas buvo susijęs su įstatymų ir kitų teisės aktų ir išsaugojimo bei valdymo priemonių įgyvendinimu, kontrole ir vykdymo užtikrinimu Liberijoje. Bendradarbiaujant buvo teikiamos pastabos žodžiu ir raštu, taip pat 2015 m. spalio 19–23 d. surengtas vizitas Liberijoje, kurio metu Komisija rinko ir tikrino visą, jos nuomone, reikalingą informaciją apie priemones, kurių Liberija ėmėsi, kad įvykdytų kovos su NNN žvejyba įsipareigojimus.

               (11)

               Liberija yra Tarptautinės Atlanto tunų apsaugos komisijos (ICCAT) susitariančioji šalis, Indijos vandenyno tunų komisijos (IOTC), Žvejybos šiaurės rytų Atlante komisijos (NEAFC) ir Regioninės žvejybos pietų Ramiajame vandenyne valdymo organizacijos (SPRFMO) bendradarbiaujančioji šalis, kuri nėra susitariančioji šalis, taip pat Vakarų ir vidurio Ramiojo vandenyno toli migruojančių žuvų išteklių apsaugos ir valdymo komisijos (WCPFC) ir Amerikos tropinių tunų komisijos (IATTC) bendradarbiaujančioji šalis, kuri nėra narė. Liberija yra ratifikavusi 1982 m. Jungtinių Tautų jūrų teisės konvenciją (UNCLOS) ir Jungtinių Tautų susitarimą dėl žuvų išteklių (UNFSA). (2)

               (12)

               Komisija, siekdama įvertinti, ar Liberija vykdo jai, kaip vėliavos, uosto, pakrantės ar rinkos valstybei, tenkančius tarptautinius įsipareigojimus, nustatytus 11 konstatuojamojoje dalyje nurodytuose tarptautiniuose susitarimuose, taip pat atitinkamų regioninių žuvininkystės valdymo organizacijų (RŽVO) nustatytas pareigas, rinko, kaupė ir vertino visą reikalingą informaciją, kuri būtina šiam vertinimui atlikti.

         3.   GALIMYBĖ, KAD LIBERIJA BUS PRIPAŽINTA NEBENDRADARBIAUJANČIA TREČIĄJA ŠALIMI

               (13)

               Remdamasi NNN žvejybos reglamento 31 straipsnio 3 dalimi, Komisija vertino, kaip Liberija vykdo jai, kaip vėliavos, uosto, pakrantės ar rinkos valstybei, tenkančias pareigas. Atlikdama šį vertinimą, Komisija atsižvelgė į NNN žvejybos reglamento 31 straipsnio 4–7 dalyse išvardytus kriterijus.

         3.1.   Priemonės, kurių imtasi dėl pasikartojančios NNN žvejybos ir NNN žvejybos produktų prekybos srautų (NNN žvejybos reglamento 31 straipsnio 4 dalis)

               (14)

               Liberijos nacionaliniuose žuvininkystės teisės aktuose (toliau – 2010 m. Žuvininkystės taisyklės) žvejybos laivas apibrėžiamas kaip „bet kuris laivas, naudojamas žvejybai ar susijusiai veiklai“. 2010 m. Žuvininkystės taisyklės taikomos visų rūšių žvejybos ir su žvejyba susijusiai veiklai, vykdomai Liberijos jurisdikcijai priklausančiuose vandenyse, taip pat visų Liberijos laivų ir asmenų, esančių Liberijos jurisdikcijai nepriklausančiame rajone, veiklai, jei tai nėra nesuderinama su kitos valstybės jurisdikcija.

               (15)

               Nors už nacionalinę laivų registraciją atsakinga Liberijos nacionalinė valdžios institucija konsultuojasi su žuvininkystės institucijomis dėl naujų žvejybos laivų, kurie vykdys veiklą nacionaliniuose vandenyse, registracijos, už tarptautinį laivų registrą atsakingas subjektas (Liberijos laivybos administracija) (3), prieš registruodamas žvejybos laivą, kuris vykdys veiklą už Liberijos išskirtinės ekonominės zonos (IEZ) ribų, su nacionalinėmis žuvininkystės institucijomis (4) nesikonsultuoja. Dėl to negalima sudaryti konsoliduoto sąrašo, kuriame būtų nurodyti visi su Liberijos vėliava plaukiojantys žvejybos laivai. Panašu, kad nacionalinė žuvininkystės institucija neturi informacijos apie Liberijos žvejybos laivus, vykdančius veiklą už Liberijos IEZ ribų. Manytina, kad dėl akivaizdžios Liberijos laivybos administracijos ir nacionalinių žuvininkystės institucijų bendradarbiavimo stokos kyla pavojus Liberijos gebėjimui stebėti savo laivyno dydį ir veiklą, o taip gali būti sudaromos sąlygos neteisėtos veiklos vykdytojams tinkamai nekontroliuojamiems plaukioti su Liberijos vėliava.

               (16)

               Komisija nustatė, kad už Liberijos IEZ ribų be atitinkamų Liberijos žuvininkystės institucijų leidimo veiklą vykdo daugiau kaip šimtas su Liberijos vėliava plaukiojančių laivų. Liberijos žuvininkystės institucijos pripažino, kad nors Liberijos laivybos administracija stebi su Liberijos vėliava plaukiojančius tarptautinius laivus, žuvininkystės institucija nevykdo šių už IEZ ribų veiklą vykdančių žvejybos laivų stebėsenos, kontrolės ir priežiūros. Jie Liberijos žuvininkystės stebėsenos centrui nepraneša savo geografinės buvimo vietos, o Liberijos žuvininkystės institucijoms neteikia duomenų apie sužvejotų, iškrautų ar perkrautų žuvų kiekį.

               (17)

               Remdamasi NNN žvejybos reglamento 31 straipsnio 4 dalies b punktu, Komisija taip pat išnagrinėjo priemones, kurių Liberija ėmėsi dėl žuvininkystės produktų, gautų vykdant NNN žvejybą, patekimo į jos rinką.

               (18)

               Už Liberijos IEZ ribų veiklą vykdantiems jos laivams netaikoma jokios formos Liberijos žuvininkystės institucijų kontrolė. Šie laivai Liberijos valdžios institucijoms nepraneša ir neperduoda jokios informacijos apie savo veiklą, iškrautų ir perkrautų žuvų kiekį. Todėl nėra tikėtina, kad būtų galima užtikrinti šiais laivais sužvejotų žuvų ar žuvų produktų atsekamumą.

               (19)

               15–17 konstatuojamosiose dalyse apibūdinti Liberijos veiklos rezultatai neatitinka UNCLOS 94 straipsnio 1 ir 2 dalių, kuriose nustatyta, kad kiekviena valstybė turi veiksmingai užtikrinti savo jurisdikciją ir kontrolę laivuose, plaukiojančiuose su jos vėliava. Jie taip pat neatitinka Jungtinių Tautų Maisto ir žemės ūkio organizacijos (FAO) Tarptautinio veiksmų plano, kuriuo siekiama atgrasyti nuo neteisėtos, nedeklaruojamos ir nereglamentuojamos žvejybos ir ją panaikinti (5) (IPOA IUU), 24 punkto, kuriame nustatyta pareiga vykdyti visapusišką ir veiksmingą žvejybos veiklos kontrolę, ir IPOA IUU 35 punkto, kuriame nustatyta, kad vėliavos valstybė turėtų užtikrinti, kad prieš įregistruodama laivą ji galėtų įvykdyti jai tenkančią pareigą užtikrinti, kad tas laivas nevykdytų NNN žvejybos. Be to, tai prieštarauja IPOA IUU 36 punktui, kuriame nurodyta, kad vėliavos valstybės turėtų vengti registruoti laivus, kurie praeityje yra nesilaikę reikalavimų, ir plano 42 punktui, kuriame nustatyta, kad kiekviena valstybė tvarko laivų registrą, kuriame nurodo su jos vėliava plaukiojančių laivų pavadinimus ir duomenis. Liberija taip pat nesilaiko IPOA IUU 71 punkto, kuriame valstybėms rekomenduojama imtis priemonių savo rinkų skaidrumui didinti, kad būtų užtikrintas žuvų ar žuvų produktų atsekamumas. Be to, ji nesilaiko FAO atsakingos žuvininkystės kodekso (toliau – Atsakingos žuvininkystės kodeksas) 11 straipsnio, kuriame nustatyta pirminio žuvų apdorojimo ir atsakingos tarptautinės prekybos geroji praktika.

               (20)

               Atsižvelgiant į šiame skirsnyje išdėstytus motyvus ir remiantis visais Komisijos surinktais faktiniais duomenimis bei visais šalies pareiškimais, pagal NNN žvejybos reglamento 31 straipsnio 3 dalį ir 4 dalies a ir b punktus galima konstatuoti, kad Liberija nevykdė pagal tarptautinę teisę jai tenkančių vėliavos, uosto, pakrantės ir rinkos valstybės pareigų dėl NNN žvejybą vykdančių laivų ir NNN žvejybos, kurią vykdo arba remia su jos vėliava plaukiojantys laivai arba jos piliečiai, ir neužkirto kelio žvejybos produktams, gautiems vykdant NNN žvejybą, patekti į rinką.

         3.2.   Nebendradarbiavimas ir vykdymo neužtikrinimas (NNN žvejybos reglamento 31 straipsnio 5 dalis)

               (21)

               Nors apskritai Liberijos žuvininkystės institucijos bendradarbiavo su Komisija, atsakė į prašymus pateikti informacijos ir palaikė grįžtamąjį ryšį, jų gebėjimai atsakyti į tam tikrus prašymus buvo riboti dėl tarptautinio laivų registro statuso ir dėl nepakankamo bendradarbiavimo tarp Liberijos laivybos administracijos ir nacionalinių žuvininkystės institucijų, kaip nustatyta 3.1 skirsnyje.

               (22)

               Liberija yra svarbi vėliavos valstybė, tvarkanti antrą pagal dydį pasaulyje tarptautinį registrą ir turinti paklausą tarp trečiųjų šalių laivų, kurie neturi jokio tiesioginio ryšio su šalimi. Kaip paaiškinta 16 konstatuojamojoje dalyje, šie laivai vykdo veiklą už Liberijos IEZ ribų, atvirojoje jūroje ir trečiųjų šalių vandenyse. Liberija taip pat yra šešių RŽVO narė ar dalyvė, be to, per Žvejybos vakarinėje ir centrinėje Gvinėjos įlankos dalyje komitetą (FCWC) ji subregioniniu lygmeniu bendradarbiauja su kitomis šalimis. Vis dėlto Komisija nustatė, kad Liberijos žuvininkystės institucijos nebendradarbiauja ar negali bendradarbiauti su trečiosiomis šalimis visuose regionuose, kur vykdo veiklą Liberijos žvejybos laivai, išskyrus rytinę Atlanto vandenyno dalį. Nepaisant to, kad Liberija yra šešių RŽVO narė ar dalyvė, ši akivaizdi bendradarbiavimo stoka išlieka, ir ją gali lemti tai, kad, šalyje nesant administracinio veiklos koordinavimo su Liberijos laivybos administracijos įregistruotais laivais, Liberijos žuvininkystės institucijos neturi informacijos apie su Liberijos vėliava plaukiojančius laivus, kurie vykdo veiklą už nacionalinės IEZ ribų ir rajone, už kurį atsakinga Tarptautinė Atlanto tunų apsaugos komisija.

               (23)

               2010 m. Žuvininkystės taisyklės yra pasenusios ir jas reikia peržiūrėti, kad būtų užtikrinta nacionalinės teisės atitiktis taikytinoms tarptautinėms bei regioninėms taisyklėms. 2010 m. Žuvininkystės taisyklėse pateikta žvejybos veiklos apibrėžtis apima žuvų ieškojimą, gaudymą, traukimą ir rinkimą, taip pat bet kokią veiklą, kuria prisidedama prie šios veiklos ar jai rengiamasi, be kita ko, panaudojant orlaivius. Į žvejybos laivo apibrėžtį patenka laivai, kuriais vykdoma su žvejyba susijusi veikla. Su žvejyba susijusi veikla apima žuvų perkrovimą, laikymą, perdirbimą, vežimą ir žvejybos laivų papildymą degalais bei atsargų tiekimą. Taikoma skirtingų kategorijų sankcijų sistema – už kiekvienos rūšies pažeidimą skiriamos baudos suma priklauso nuo pažeidimo sunkumo, o sankcijos gali būti atgrasomos ir proporcingos, kaip to reikalaujama atsižvelgiant į tarptautinius įsipareigojimus. Vis dėlto šiose nuostatose NNN žvejybos veikla ar rimti pažeidimai konkrečiai neapibrėžiami taip, kaip tarptautinėje teisėje.

               (24)

               Siekiant vykdyti žuvininkystės stebėsenos, kontrolės ir priežiūros įsipareigojimus, prie Liberijos nacionalinių žuvininkystės išteklių biuro veikia Žuvininkystės stebėsenos centras (toliau – Centras). Centras turi pajėgumų atlikti stebėsenos, kontrolės ir priežiūros funkcijas. Tačiau Centras stebi tik laivus, kuriems išduotos licencijos vykdyti veiklą nacionalinėje IEZ; su Liberijos vėliava plaukiojančių laivų, kurie vykdo veiklą atvirojoje jūroje ar trečiųjų šalių vandenyse, stebėsenos Centras neatlieka. Be to, dėl nepakankamo finansavimo, visų pirma ribotų lėšų priežiūrai iš oro, kai kurias stebėsenos, kontrolės ir priežiūros funkcijas vykdyti sudėtinga. Tai trukdo Liberijai užtikrinti veiksmingą ir visapusišką su jos vėliava plaukiojančių laivų stebėsenos, kontrolės ir priežiūros sistemą. Todėl panašu, kad Liberijos kovai su NNN žvejyba trūksta išteklių ar jų skiriama nepakankamai.

               (25)

               Atrodo, kad Liberijos teisinė bazė ir vykdymo užtikrinimo priemonės neatitinka pagrindinių UNCLOS 61, 62 ir 117–119 straipsnių reikalavimų. Iš 20–23 konstatuojamosiose dalyse išdėstytų faktų matyti, kad Liberija neįvykdė UNCLOS 94 straipsnio, kuriame nustatyta, kad vėliavos valstybė pagal savo vidaus teisės normas įgyvendina jurisdikciją kiekvienam su jos vėliava plaukiojančiam laivui, taip pat laivo kapitonui, pareigūnams ir įgulos nariams, reikalavimų ir pažeidė UNFSA 18 straipsnio 3 dalį, kurioje nustatyta, kokias priemones valstybė turi taikyti su jos vėliava plaukiojantiems laivams. Liberija taip pat neatsižvelgė į IPOA IUU 24 punktą, kuriame vėliavos valstybėms rekomenduojama užtikrinti visapusišką ir veiksmingą žvejybos stebėseną, kontrolę ir priežiūrą nuo sužvejojimo iki galutinės paskirties vietos, įskaitant iškrovimo vietą, be kita ko, žvejybos laivuose naudojant laivų stebėjimo sistemą (LSS), laikantis atitinkamų nacionalinių, regioninių ir tarptautinių standartų.

               (26)

               Atsižvelgiant į šiame skirsnyje išdėstytus motyvus ir remiantis visais Komisijos surinktais faktiniais duomenimis bei Liberijos pareiškimais, pagal NNN žvejybos reglamento 31 straipsnio 3 ir 5 dalis galima konstatuoti, kad Liberija neįvykdė pagal tarptautinę teisę jai tenkančių pareigų, susijusių su bendradarbiavimu ir vykdymo užtikrinimu.

         3.3.   Tarptautinių taisyklių nesilaikymas (NNN žvejybos reglamento 31 straipsnio 6 dalis)

               (27)

               Komisija įvertino visą svarbia laikytiną informaciją, susijusią su Liberijos, kaip UNCLOS, UNFSA ir ICCAT susitariančiosios šalies, NEAFC, SPRFMO ir IOTC bendradarbiaujančiosios šalies, kuri nėra susitariančioji šalis, ir WCPFC bei IATTC bendradarbiaujančiosios šalies, kuri nėra narė, statusu.

               (28)

               2014–2016 m. Liberija tapo šešių RŽVO (6) bendradarbiaujančiąja šalimi, bendradarbiaujančiąja šalimi, kuri nėra susitariančioji šalis, ar bendradarbiaujančiąja šalimi, kuri nėra narė. Tačiau per 2015 m. spalio 19–23 d. Monrovijoje surengtą vertinimo misiją paaiškėjo, kad, nepasikonsultavusi su nacionalinėmis žuvininkystės institucijomis, veiksmų dėl prisijungimo prie visų šių RŽVO, išskyrus ICCAT, ėmėsi Liberijos laivybos administracija. Dėl prisijungimo prie ICCAT atsakingos nacionalinės žuvininkystės institucijos. Esant tokiai padėčiai kyla pavojus, kad Liberija nesugebės vykdyti kiekvienos RŽVO atžvilgiu prisiimtų įsipareigojimų užtikrinti atitiktį, be to, jau būta atvejų, kai, pažeidžiant įsipareigojimus atitinkamai RŽVO, vėluota pateikti ataskaitą (ICCAT) arba ji nebuvo pateikta (SPRFMO).

               (29)

               Liberija yra ratifikavusi du žuvininkystės valdymo srities tarptautinės teisės dokumentus: UNCLOS ir UNFSA. Liberijos veiklos įgyvendinant tarptautinės teisės dokumentus rezultatai neatitinka IPOA IUU 11 punkto rekomendacijų – jame valstybės raginamos prioriteto tvarka ratifikuoti ne tik UNCLOS ir UNFSA, bet ir FAO susitarimą dėl skatinimo žvejybos laivams atviroje jūroje laikytis tarptautinių išsaugojimo ir valdymo priemonių, šiuos dokumentus priimti ar prie jų prisijungti. Jie taip pat prieštarauja IPOA IUU 14 punktui, kuriame nustatyta, kad valstybės turėtų visapusiškai ir veiksmingai įgyvendinti Atsakingos žuvininkystės kodeksą ir su juo susijusius tarptautinius veiksmų planus.

               (30)

               Liberija nėra ratifikavusi 2009 m. FAO susitarimo dėl uosto valstybės priemonių (PSMA). Nors šiuo metu Liberijoje tiesioginio žvejybos produktų iškrovimo atvejai nedažni, jų pasitaiko, todėl Liberija vykdo tarptautinį projektą, pagal kurį numatyta įrengti iškrovimo infrastruktūrą. Ši infrastruktūra vėliau turės veikti taip, kad šalis galėtų vykdyti jai tenkančias uosto valstybės pareigas.

               (31)

               Priešingai nei nurodyta IPOA IUU 25–27 punktuose pateiktose rekomendacijose, Liberija nėra parengusi nacionalinio kovos su NNN žvejyba veiksmų plano.

               (32)

               Be to, per 2015 m. kovo 24 d. surengtą vertinimo susitikimą Liberijos valdžios institucijos paaiškino Komisijai, kad Liberijos tarptautinį registrą tvarko ne šalies teritorijoje esanti privati kompanija. Per šį susitikimą ir vėliau keičiantis informacija Liberija nesugebėjo nurodyti, kaip ji užtikrina, kad ją ir su jos vėliava plaukiojančius žvejybos laivus sietų tikri ryšiai. Tai prieštarauja UNCLOS 91 straipsniui, kuriame nustatyta, kad vėliavos valstybę ir jos laivus turi sieti tikri ryšiai.

               (33)

               Atsižvelgiant į šiame skirsnyje išdėstytus motyvus ir remiantis visais Komisijos surinktais faktiniais duomenimis bei Liberijos pareiškimais, pagal NNN žvejybos reglamento 31 straipsnio 3 ir 6 dalis galima konstatuoti, kad Liberija neįvykdė pagal tarptautinę teisę jai tenkančių pareigų, susijusių su tarptautinėmis taisyklėmis, kitais teisės aktais ir išteklių išsaugojimo ir valdymo priemonėmis.

         3.4.   Konkretūs besivystančių šalių apribojimai (NNN žvejybos reglamento 31 straipsnio 7 dalis)

               (34)

               Pagal Jungtinių Tautų žmogaus socialinės raidos indeksą (UNHDI) (7) 2015 m. Liberija buvo laikoma šalimi, kurioje žmogaus socialinės raidos lygis žemas (177-a vieta iš 188 šalių).

               (35)

               Nors gali būti tam tikrų su stebėsena, kontrole ir priežiūra susijusių pajėgumų apribojimų, dėl Liberijos išsivystymo lygio atsiradusiais konkrečiais apribojimais negalima pateisinti visų ankstesniuose skirsniuose nustatytų trūkumų. Tai susiję visų pirma su vidinio žvejybos laivų registracijos Liberijos tarptautiniame registre koordinavimo ir konsoliduotos informacijos apie šių laivų tapatybę stoka ir dėl to atsirandančiu nepajėgumu veiksmingai vykdyti kontrolę.

               (36)

               Panašu, kad nustatyti trūkumai atsiranda daugiausia dėl netinkamų administracinių sąlygų užtikrinti, kad Liberija veiksmingai vykdytų jai tenkančias vėliavos, pakrantės, uosto ir rinkos valstybės pareigas. Liberijai suteikta parama įgyvendinant regionines iniciatyvas, kuriomis siekiama stiprinti valdymą ir kovoti su NNN žvejyba, be kita ko, vykdant tinkamesnę stebėseną, kontrolę ir priežiūrą, ji taip pat gavo sektorinę paramą pagal tausios žvejybos partnerystės susitarimą, sudarytą su Europos Sąjunga. Be to, per Jungtinių Tautų misiją Liberijoje jai suteikta parama priežiūrai iš oro. Tačiau pasibaigus tos misijos laikui paramą nustota teikti, o paramos iš nacionalinių šaltinių šiai stebėsenos, kontrolės ir priežiūros veiklai nebuvo, todėl Liberija negalėjo veiksmingai vykdyti šios veiklos.

               (37)

               Atsižvelgiant į šiame skirsnyje išdėstytus motyvus ir remiantis visais Komisijos surinktais faktiniais duomenimis bei šalies pareiškimais, pagal NNN žvejybos reglamento 31 straipsnio 7 dalį galima konstatuoti, kad Liberijos išsivystymo lygis gali kenkti šalies žuvininkystės valdymo plėtros būklei ir apskritai su juo susijusiai veiklai. Tačiau, atsižvelgiant į nustatytų Liberijos trūkumų pobūdį, jos išsivystymo lygiu negalima visiškai pateisinti ar kitaip pagrįsti bendrų jos, kaip vėliavos, uosto, pakrantės ar rinkos valstybės, žuvininkystės srities veiklos rezultatų ir to, kad ji ėmėsi nepakankamų veiksmų, kuriais siekiama užkirsti kelią NNN žvejybai, atgrasyti nuo jos ir ją panaikinti.

         4.   IŠVADA DĖL GALIMO PRIPAŽINIMO NEBENDRADARBIAUJANČIA TREČIĄJA ŠALIMI

               (38)

               Atsižvelgiant į pirmiau padarytas išvadas, kad Liberija nevykdo pagal tarptautinę teisę jai tenkančių vėliavos, uosto, pakrantės ar rinkos valstybės pareigų ir nesiima priemonių, kuriomis siekiama užkirsti kelią NNN žvejybai, atgrasyti nuo jos ir ją panaikinti, vadovaujantis NNN žvejybos reglamento 32 straipsniu jai turėtų būti pranešta apie tai, kad Komisija ją gali pripažinti trečiąja šalimi, nebendradarbiaujančia kovojant su NNN žvejyba.

               (39)

               Taip pat Komisija dėl Liberijos turėtų imtis visų NNN žvejybos reglamento 32 straipsnyje nustatytų veiksmų. Gero administravimo tikslais turėtų būti nustatytas laikotarpis, per kurį minėtoji šalis galėtų raštu atsakyti į tokį pranešimą ir ištaisyti padėtį.

               (40)

               Be to, pagal šį sprendimą Liberijai teikiamas pranešimas apie tai, kad ji gali būti pripažinta šalimi, kurią Komisija laiko nebendradarbiaujančia trečiąja šalimi, nekliudo Komisijai ar Tarybai imtis bet kokių tolesnių veiksmų ir savaime nereiškia įsipareigojimo imtis tokių veiksmų siekiant nustatyti ir sudaryti nebendradarbiaujančių trečiųjų šalių sąrašą,

         NUSPRENDĖ:
   Vienintelis straipsnis
   Liberijai pranešama, kad Komisija ją gali pripažinti trečiąja šalimi, nebendradarbiaujančia kovojant su neteisėta, nedeklaruojama ir nereglamentuojama žvejyba.

      Priimta Briuselyje 2017 m. gegužės 23 d.

            Komisijos vardu

         Karmenu VELLA

            Komisijos narys

      (1)  OL L 286, 2008 10 29, p. 1.

      (2)  https://treaties.un.org/.

      (3)  Tai įgyvendinama per Liberijos tarptautinį laivų ir įmonių registrą.

      (4)  Nacionalinių žuvininkystės išteklių biuras.

      (5)  Tarptautinis veiksmų planas, kuriuo siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti; Jungtinių Tautų Maisto ir žemės ūkio organizacija, 2001 m.

      (6)  ICCAT susitariančioji šalis; NEAFC, SPRFMO ir IOTC bendradarbiaujančioji šalis, kuri nėra susitariančioji šalis; WCPFC ir IATTC bendradarbiaujančioji šalis, kuri nėra narė. Liberija nėra Australinių tunų apsaugos konvencijos komisijos (CCSBT) narė ar bendradarbiaujančioji šalis, kuri nėra šalis, bet 18 laivų leidžiama vykdyti veiklą rajone, už kurį atsakinga ši RŽVO.

      (7)  Informacijos šaltinis – http://hdr.undp.org/sites/default/files/2015_human_development_report_1.pdf.


title: 2012/299/ES: 2012 m. birželio 7 d. Tarybos sprendimas dėl automatinio keitimosi DNR duomenimis Estijoje pradžios

text:
12.6.2012

               LT

               Europos Sąjungos oficialusis leidinys

               L 151/31

         TARYBOS SPRENDIMAS
   2012 m. birželio 7 d.
   dėl automatinio keitimosi DNR duomenimis Estijoje pradžios
   (2012/299/ES)
   EUROPOS SĄJUNGOS TARYBA,
   atsižvelgdama į 2008 m. birželio 23 d. Tarybos sprendimą 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje (1), ypač į jo 2 straipsnio 3 dalį ir 25 straipsnį,
   atsižvelgdama į 2008 m. birželio 23 d. Tarybos sprendimą 2008/616/TVR dėl Sprendimo 2008/615/TVR įgyvendinimo (2), ypač į jo 20 straipsnį ir priedo 4 skyrių,
   kadangi:

               (1)

               pagal Protokolą dėl pereinamojo laikotarpio nuostatų, pridėtą prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties, Sąjungos institucijų, organų ir įstaigų aktų, priimtų prieš įsigaliojant Lisabonos sutarčiai, teisinė galia išlieka tol, kol įgyvendinant Sutartis tie aktai nepanaikinami, neanuliuojami arba iš dalies nepakeičiami;

               (2)

               todėl taikytinas Sprendimo 2008/615/TVR 25 straipsnis, ir Taryba turi vieningai nuspręsti, ar valstybės narės yra įgyvendinusios to sprendimo 6 skyriaus nuostatas;

               (3)

               Sprendimo 2008/616/TVR 20 straipsnyje nustatyta, kad Sprendimo 2008/615/TVR 25 straipsnio 2 dalyje nurodyti sprendimai turi būti priimami remiantis įvertinimo ataskaita, kuri grindžiama klausimynu. Kalbant apie automatinį keitimąsi duomenimis pagal Sprendimo 2008/615/TVR 2 skyrių, įvertinimo ataskaita turi būti grindžiama vertinimo vizito ir bandomojo sistemos patikrinimo rezultatais;

               (4)

               vadovaudamasi Sprendimo 2008/615/TVR 36 straipsnio 2 dalimi, Estija pranešė Tarybos generaliniam sekretoriatui apie nacionalines DNR analizės duomenų rinkmenas, kurioms taikomi Sprendimo 2008/615/TVR 2–6 straipsniai, ir apie to sprendimo 3 straipsnio 1 dalyje nurodytas automatinės paieškos sąlygas;

               (5)

               vadovaujantis Sprendimo 2008/616/TVR priedo 4 skyriaus 1.1 punktu, atitinkama Tarybos darbo grupė parengia klausimyną dėl kiekvieno automatinio keitimosi duomenimis, ir kai valstybė narė mano, kad ji atitinka keitimosi atitinkamos duomenų kategorijos duomenimis sąlygas, ji turi atsakyti į atitinkamo klausimyno klausimus;

               (6)

               Estija atsakė į klausimyno apie duomenų apsaugą ir klausimyno apie keitimąsi DNR duomenimis klausimus;

               (7)

               Estija sėkmingai atliko bandomąjį sistemos patikrinimą su Nyderlandais;

               (8)

               Estijoje buvo surengtas vertinimo vizitas, o Nyderlandų vertinimo grupė parengė šio vertinimo vizito ataskaitą bei pateikė ją atitinkamai Tarybos darbo grupei;

               (9)

               Tarybai pateikta bendra įvertinimo ataskaita, kurioje apibendrinami klausimyno, vertinimo vizito ir keitimosi DNR duomenimis sistemos bandomojo patikrinimo rezultatai,

         PRIĖMĖ ŠĮ SPRENDIMĄ:
   1 straipsnis
   Automatinės DNR duomenų paieškos ir lyginimo srityje Estija visiškai įgyvendino bendrąsias Sprendimo 2008/615/TVR 6 skyriaus nuostatas dėl duomenų apsaugos ir nuo šio sprendimo įsigaliojimo dienos turi teisę gauti bei teikti asmens duomenis pagal to sprendimo 3 ir 4 straipsnius.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2012 m. birželio 7 d.

            Tarybos vardu

            Pirmininkas

         M. BØDSKOV

      (1)  OL L 210, 2008 8 6, p. 1.

      (2)  OL L 210, 2008 8 6, p. 12.


title: 2011/614/ES: 2011 m. gegužės 10 d. Europos Parlamento sprendimas dėl bendrosios įmonės, įsteigtos siekiant įgyvendinti jungtinę technologijų iniciatyvą „Naujoviški vaistai“ , 2009 finansinių metų biudžeto įvykdymo patvirtinimo

text:
27.9.2011

               LT

               Europos Sąjungos oficialusis leidinys

               L 250/250

         EUROPOS PARLAMENTO SPRENDIMAS
   2011 m. gegužės 10 d.
   dėl bendrosios įmonės, įsteigtos siekiant įgyvendinti jungtinę technologijų iniciatyvą „Naujoviški vaistai“, 2009 finansinių metų biudžeto įvykdymo patvirtinimo
   (2011/614/ES)
   EUROPOS PARLAMENTAS,
   atsižvelgdamas į bendrosios įmonės, įsteigtos siekiant įgyvendinti jungtinę technologijų iniciatyvą „Naujoviški vaistai“, 2009 finansinių metų galutines metines ataskaitas,
   atsižvelgdamas į Audito Rūmų ataskaitą dėl „Naujoviškų vaistų“ iniciatyvos bendrosios įmonės 2009 m. gruodžio 31 d. pasibaigusių finansinių metų metinių finansinių ataskaitų kartu su bendrosios įmonės atsakymais (1),
   atsižvelgdamas į Tarybos 2011 m. vasario 15 d. rekomendaciją (05894/2011 – C7–0051/2011),
   atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,
   atsižvelgdamas į 2007 m. gruodžio 20 d. Tarybos reglamentą (EB) Nr. 73/2008 dėl bendrosios įmonės įsteigimo, siekiant įgyvendinti jungtinę technologijų iniciatyvą „Naujoviški vaistai“ (3), ypač į jo 11 straipsnio 4 dalį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir į VI priedą,
   atsižvelgdamas į Biudžeto kontrolės komiteto pranešimą (A7–0129/2011),

               1.

               patvirtina bendrosios įmonės, įsteigtos siekiant įgyvendinti jungtinę technologijų iniciatyvą „Naujoviški vaistai“, vykdomajam direktoriui, kad bendrosios įmonės 2009 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, bendrosios įmonės, įsteigtos siekiant įgyvendinti jungtinę technologijų iniciatyvą „Naujoviški vaistai“, vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 342, 2010 12 16, p. 15.

      (2)  OL L 248, 2002 9 16, p. 1.

      (3)  OL L 30, 2008 2 4, p. 38.

      (4)  OL L 357, 2002 12 31, p. 72.
    ---documentbreak---

               27.9.2011

               LT

               Europos Sąjungos oficialusis leidinys

               L 250/252

         EUROPOS PARLAMENTO REZOLIUCIJA
   2011 m. gegužės 10 d.
   su pastabomis, sudarančiomis neatskiriamą sprendimo dėl bendrosios įmonės, įsteigtos siekiant įgyvendinti jungtinę technologijų iniciatyvą „Naujoviški vaistai“, 2009 finansinių metų biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į bendrosios įmonės, įsteigtos siekiant įgyvendinti jungtinę technologijų iniciatyvą „Naujoviški vaistai“, 2009 finansinių metų galutines metines ataskaitas,
   atsižvelgdamas į Audito Rūmų ataskaitą dėl „Naujoviškų vaistų“ iniciatyvos bendrosios įmonės 2009 m. gruodžio 31 d. pasibaigusių finansinių metų metinių finansinių ataskaitų kartu su bendrosios įmonės atsakymais (1),
   atsižvelgdamas į Tarybos 2011 m. vasario 15 d. rekomendaciją (05894/2011 – C7–0051/2011),
   atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,
   atsižvelgdamas į 2007 m. gruodžio 20 d. Tarybos reglamentą (EB) Nr. 73/2008 dėl bendrosios įmonės įsteigimo, siekiant įgyvendinti jungtinę technologijų iniciatyvą „Naujoviški vaistai“ (3), ypač į jo 11 straipsnio 4 dalį,
   atsižvelgdamas į bendrosios įmonės, įsteigtos siekiant įgyvendinti jungtinę technologijų iniciatyvą „Naujoviški vaistai“, valdybos 2009 m. vasario 2 d. patvirtintas bendrosios įmonės finansines taisykles,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir į VI priedą,
   atsižvelgdamas į Biudžeto kontrolės komiteto pranešimą (A7–0129/2011),

               A.

               kadangi Audito Rūmai pranešė, kad jiems pateiktas pagrįstas patikinimas, jog 2009 finansinių metų metinės ataskaitos yra patikimos ir pagal jas atliktos finansinės operacijos yra teisėtos ir tvarkingos;

               B.

               kadangi „Naujoviškų vaistų“ iniciatyvos bendroji įmonė buvo įsteigta 2007 m. vasario mėn. siekiant reikšmingai pagerinti vaistų kūrimo proceso veiksmingumą ir rezultatyvumą, įgyvendinant ilgalaikį tikslą, kad farmacijos sektorius gamintų veiksmingesnius ir saugesnius naujoviškus vaistus;

               C.

               kadangi bendroji įmonė dar tik pradeda veiklą ir 2009 m. pabaigoje dar buvo nevisiškai įdiegusi savo vidaus kontrolės ir finansinės atskaitomybės sistemas;

      Biudžeto vykdymas

               1.

               pažymi, kad bendrosios įmonės galutiniame 2009 m. biudžete buvo numatyta 82 000 000 EUR įsipareigojimų asignavimų ir 82 000 000 EUR mokėjimų asignavimų; taip pat pažymi, kad įsipareigojimų ir mokėjimų asignavimų panaudojimo lygis atitinkamai buvo 97 % ir 1 %;

               2.

               pripažįsta, jog bendroji įmonė dar yra pradiniame veiklos etape; vis dėlto reiškia susirūpinimą, kad mokėjimų asignavimų panaudojimo rodiklis tesiekė 1 %;

      Narių įnašai

               3.

               ragina bendrąją įmonę suderinti informacijos apie narių įnašus pateikimą ataskaitose vadovaujantis Komisijos gairėmis;

               4.

               be to, ragina bendrąją įmonę toliau gerinti nuostatas dėl narystės ir bendro finansavimo, visų pirma nuostatas dėl:

                           —

                           naujų narių įstojimo tvarkos,

                           —

                           narių daromų nepiniginių įnašų,

                           —

                           sąlygų, kurių laikydamasi bendroji įmonė galėtų atlikti narių įnašų auditą,

                           —

                           sąlygų, pagal kurias administracinė valdyba gali tvirtinti bendrą finansavimą;

      Vidaus kontrolės sistemos

               5.

               ragina bendrąją įmonę užbaigti diegti savo vidaus kontrolės ir finansinės informacijos sistemą;

               6.

               ragina bendrąją įmonę į savo finansines taisykles įtraukti konkrečią nuorodą apie Vidaus audito tarnybos (VAT), kaip savo vidaus auditoriaus, įgaliojimus remiantis atitinkama Bendrijos įstaigoms skirto finansinio pagrindų reglamento nuostata;

               7.

               mano, kad VAT, kaip vidaus auditorius, visų pirma turėtų bendrajai įmonei patarti, kaip spręsti su rizika susijusius klausimus, pateikdama nepriklausomas nuomones dėl valdymo ir kontrolės sistemų kokybės ir rekomendacijas, kaip pagerinti operacijų vykdymo sąlygas ir skatinti patikimą finansų valdymą; mano, kad taip pat labai svarbu, jog bendroji įmonė biudžeto institucijai, atsakingai už sprendimą dėl biudžeto įvykdymo, pateiktų vykdomojo direktoriaus parengtą ataskaitą, apibendrinančią vidaus auditoriaus atliktų vidaus auditų skaičių ir tipus, pateiktas rekomendacijas ir veiksmus, kurių buvo imtasi atsižvelgiant į šias rekomendacijas;

               8.

               mano, kad, atsižvelgiant į bendrosios įmonės biudžeto dydį ir užduočių sudėtingumą, ji turėtų įsteigti audito komitetą, kuris teiktų ataskaitas tiesiogiai valdančiajai tarybai;

      Susitarimo dėl priėmimo nebuvimas

               9.

               primygtinai ragina bendrąją įmonę skubiai sudaryti susitarimą su Belgija dėl buveinės, kuriame būtų aptartas patalpų suteikimas, privilegijos ir imunitetai bei kita parama, kurią Belgija turėtų teikti bendrajai įmonei, kaip numatyta Reglamente (EB) Nr. 73/2008 dėl bendrosios įmonės įsteigimo.

      (1)  OL C 342, 2010 12 16, p. 15.

      (2)  OL L 248, 2002 9 16, p. 1.

      (3)  OL L 30, 2008 2 4, p. 38.

      (4)  OL L 357, 2002 12 31, p. 72.


title: 2017 m. balandžio 27 d. Europos Parlamento sprendimas (ES, Euratomas) 2017/1710 dėl Euratomo tiekimo agentūros 2015 finansinių metų sąskaitų uždarymo

text:
29.9.2017

               LT

               Europos Sąjungos oficialusis leidinys

               L 252/302

         EUROPOS PARLAMENTO SPRENDIMAS (ES, Euratomas) 2017/1710
   2017 m. balandžio 27 d.
   dėl Euratomo tiekimo agentūros 2015 finansinių metų sąskaitų uždarymo
   EUROPOS PARLAMENTAS,

               —

               atsižvelgdamas į Euratomo tiekimo agentūros 2015 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Euratomo tiekimo agentūros 2015 finansinių metų metinių finansinių ataskaitų su Agentūros atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2015 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į Tarybos 2017 m. vasario 21 d. rekomendaciją dėl patvirtinimo, kad Agentūra įvykdė 2015 finansinių metų biudžetą (05873/2017 – C8-0069/2017),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į Europos atominės energijos bendrijos steigimo sutarties 106a straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ir ypač į jo 1 straipsnio 2 dalį,

               —

               atsižvelgdamas į 2008 m. vasario 12 d. Tarybos sprendimą 2008/114/EB, Euratomas, nustatantį Euratomo tiekimo agentūros įstatus (4), ir ypač į jo priedo 8 straipsnį,

               —

               atsižvelgdamas į Darbo tvarkos taisyklių 94 straipsnį ir IV priedą,

               —

               atsižvelgdamas į Biudžeto kontrolės komiteto pranešimą (A8-0126/2017),

               1.

               pritaria Euratomo tiekimo agentūros 2015 finansinių metų sąskaitų uždarymui;

               2.

               paveda Pirmininkui perduoti šį sprendimą Euratomo tiekimo agentūros generaliniam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Antonio TAJANI

            Generalinis sekretorius

         Klaus WELLE

      (1)  OL C 449, 2016 12 1, p. 184.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 41, 2008 2 15, p. 15.


title: 2012 m. gruodžio 21 d. Komisijos sprendimas dėl 2014 m. Europos Sąjungos institucijų švenčių dienų

text:
12.2.2013

               LT

               Europos Sąjungos oficialusis leidinys

               C 39/26

      KOMISIJOS SPRENDIMAS

   2012 m. gruodžio 21 d.
   dėl 2014 m. Europos Sąjungos institucijų švenčių dienų
   2013/C 39/03

      2014 M. ŠVENČIŲ DIENOS

               Sausio 1 d.

               trečiadienis, pirmoji Naujųjų metų diena

               Sausio 2 d.

               ketvirtadienis, antroji Naujųjų metų diena

               Balandžio 17 d.

               Didysis ketvirtadienis

               Balandžio 18 d.

               Didysis penktadienis

               Balandžio 21 d.

               Velykų pirmadienis

               Gegužės 1 d.

               ketvirtadienis, Tarptautinė darbo diena

               Gegužės 9 d.

               penktadienis, 1950 m. Komisijos Pirmininko R. Šumano pareiškimo metinės

               Gegužės 29 d.

               ketvirtadienis, pirmoji Šeštinių diena

               Gegužės 30 d.

               penktadienis, antroji Šeštinių diena

               Birželio 9 d.

               Sekminių pirmadienis

               Liepos 21 d.

               pirmadienis, Belgijos valstybinė šventė

               Rugpjūčio 15 d.

               penktadienis, Žolinė

               Nuo gruodžio 24 d. iki gruodžio 31 d.

               trečiadienio
               6 paskutinės metų dienos
               trečiadienio

               IŠ VISO

               18 dienų

         Liuksemburgas: tos pačios dienos kaip ir Briuselyje.
   Į darbą grįžtama 2015 m. sausio 5 d., pirmadienį.
   Neatsižvelgiant į tai, kurios 2015 m. dienos bus švenčių dienos, 2015 m. sausio 2 d. (penktadienis) bus laikoma tų metų švenčių diena.
   Komisija pasilieka teisę keisti sprendimus, jei tai būtina dėl tarnybos.